Sakpas-Sake: Velskoene, winkels en vrot appels | Netwerk24
Skuimkop: Soesji Sondag op spyskaart
Ja, natuurlik is daar 'n bietjie senuwees voor die naweek se groot rugby. Die spook van 2015 is nog iewers in die agterkop, daardie Bekslag in Brighton.
Dit was 'n week van: "Aggenee, nie weer nie!" Beurtkrag is weer hier en Woolies is weer in die moeilikheid.
Sakpas-Sake: Velskoene, winkels en vrot appels
Deur Elvira Wood 08 April 2019 07:21
Ed Kieswetter, wat pas as kommissaris van die Suid-Afrikaanse Inkomstediens aangestel is.
Hier is wat jy misgeloop het as jy nie die naweek Sake gelees het nie en wat jy dié week kan verwag.
Het jy 'n paar "vellies" waarmee jy letterlik die wêreld al platgetrap het?
Dié skoene – wat 'n gunsteling in Suid-Afrika is – begin ook nou spore in "verre lande" maak.
1. Die beskeie velskoen toer na Amerika
Die Kaapse aanlyn velskoenverspreiders DORP het nou die Amerikaanse mark betree met sy velliehandelsmerk Veldskoen, met die steun van die bekende Amerikaanse belegger Mark Cuban en sy vennote Angela en Steve Watts.
Cuban is die eienaar van die Amerikaanse professionele basketbalspan die Dallas Mavericks en mede-aanbieder van die entrepreneur-werklikheidsprogram Shark Tank.
2. Buitelandse winkels blaas aftog in SA
Van die vlaag buitelandse kleinhandelaars wat die land die afgelope paar jaar met groot trompetgeskal binnegekom het, is talle gedwing om die aftog te blaas.
Vanjaar alleen het Baskin-Robbins en Dunkin' Donuts druipstert hul deure gesluit ná 'n powere vertoning, terwyl die toekoms van die wêreldbekende speelgoedwinkelgroep Hamleys ook hier onseker is. Die groep het reeds sy winkels in Nelson Mandela Square en in die Mall of Africa toegemaak nadat die Suid-Afrikaanse maatskappy Ensolor, wat Hamleys plaaslik bedryf, in Februarie in sakeredding geplaas is.
3. Duur petrol laat mense hul motors langer ry
Ghana Msibi, hoof van WesBank se motorafdeling, sê die swakker rand en onsekerheid oor 'n moontlike kredietafgradering deur Moody's het Maart se nuwevoertuigverkope sleg getref en onderdruk steeds sake- en verbruikersvertroue.
Omdat verbruikers se finansies knyp, ry hulle hul voertuie langer.
4. SAID: 'Geen plek vir vrot appels'
Edward Kieswetter, die land se nuwe belastingbaas, het oorlog verklaar teen staatskapers in die Suid-Afrikaanse Inkomstediens (SAID) en hy het reeds Donderdag met adv. Shamila Batohi, nasionale direkteur van openbare vervolging, vergader.
Hy stem saam met Suid-Afrikaners wat mense nou wil sien tronk toe gaan.
Kieswetter, aangewese kommissaris van die SAID, het in 'n onderhoud ook reeds 'n waarskuwing aan ministers en burgemeesters gerig oor hul besteding van belastingbetalers se geld.
5. Eskom se bodemlose put kort nóg R250 mjd.
Selfs ná 'n belastingreddingsboei van R69 miljard en hemelhoë tariefverhogings vir die volgende drie jaar, kort Eskom steeds R250 miljard om sy skuld af te betaal.
Trouens, prof. Anton Eberhard, die voorsitter van pres. Cyril Ramaphosa se taakspan vir Eskom se volhoubaarheid, bevestig Eskom is in niks anders as 'n "doodspiraal" nie.
Dié week op die nuuslys
Die kommissie van ondersoek na gebeure by die Openbare Beleggingskorporasie hervat sy openbare sittings in Pretoria.
Die kredietgradeerder Standard & Poor's hou Dinsdag sy jaarlikse konferensie in Rosebank, Johannesburg, waar hy Suid-Afrika se kredietgradering bespreek.
Statistieke Suid-Afrika maak Donderdag die nuutste mynbou- en vervaardigingsyfers bekend.
Meer oor: Suid-Afrikaanse Inkomstediens | Hamleys | Eskom | Anton Eberhard | Ed Kieswetter | Belasting | Jan Taks | Petrolprys